[image: image1.png]




	


S 9-04

[image: image1.png]
Til:

Universitetsstyret

Møtedato:

19.02.2004

Arkivref.:

200400138-22/RGR/114

Budsjettdokument for Universitetet i Tromsø for perioden 2003–2005

Generelt

Universitetsdirektøren legger med dette frem utkast til budsjettdokument for Universitetet i Tromsø for perioden 2003–2005 (jf. vedlegg). Budsjettdokumentet er i sin helhet utarbeidet med basis i departementets budsjettretningslinjer i brev av 16. desember 2003, rundskriv F-24-03 (tilgjengelig på departementets nettsider på Odin under Regelverk – Rundskriv). I henhold til retningslinjene skal budsjettet bestå av 10 tekstdeler og et tabellvedlegg:

1.
Innledning

2.
Generell tilstandsvurdering

3.
Undervisning

4.
Forskning, utvikling og formidling

5.
Internasjonalisering

6.
Administrasjon, personalpolitikk, helse (arbeidsmiljø)

7.
Eksternt finansiert virksomhet, randsone, innovasjon og samarbeid

8.
Bygg og leie

9.
Spesielle områder

10.
Budsjett og økonomi

11.
Tabeller

Departementet har i likhet med tidligere satt opp en streng og detaljert mal for hva som skal omtales og besvares i budsjettdokumentet. I forhold til tidligere år er strukturen på dokumentet endret. Under hvert tema (punkt/underpunkt skal rapport om resultater av virksomheten i 2003 og planer for 2004 og 2005 beskrives i sammenheng. I del 10 er det et eget punkt (underpunkt 10.4) for store satsingsforslag (forslag utenfor rammen). Det er bare mindre endringer i hva som skal beskrives. 

Frist for innlevering av budsjettforslaget til departementet er satt til 1. mars. 

I henhold til Universitets- og høgskolelovens § 4.5 skal styret legge fram forslag til budsjett for kommende år.

Departementet benytter Universitetets budsjettdokument i utarbeidelsen av St.prp.nr 1 (Regjeringens forslag til statsbudsjett). 

Nærmere om de ulike delene i budsjettdokumentet

Del 1 Innledning

I denne delen er strategiske problemstillinger og overordnede mål for Universitetet i Tromsø oppsummert. Teksten er hentet fra Strategiplan for Universitetet i Tromsø mot 2005.

Del 2 Generell tilstandsvurdering 

Her gis det en forholdsvis kort beskrivelse av sentrale enkeltsaker for Universitetet. Det er ingen detaljert mal som skal følges, men det heter i budsjettrundskrivet at ”institusjonene [skal] gi en kort vurdering av situasjonen ved institusjonen med utgangspunkt i fastsatte mål og tildelte ressurser.”
Rapport om resultatene av virksomheten for 2003 i delene 3–10

Her er det gitt detaljerte retningslinjer fra departementet for hva som skal rapporteres. Hensikten er å sammenholde mål og resultater for 2003. Disse punktene er utarbeidet på bakgrunn av innspill fra de enkelte budsjettenheter og avdelingene i sentraladministrasjonen. Når dette saksfremlegget leveres er det fortsatt noen mangler i datagrunnlaget som gjør at noe tekst og tall mangler.

Planer for 2004 og 2005 i delene 3–10

Disse punktene er bl.a. utarbeidet på bakgrunn av styresaken om fordeling av bevilgningen for 2004 (sak S 71-03) og andre styresaker om prioriteringer av virksomheten.

Store satsingsforslag (Forslag utenfor rammen) – punkt 10.4
I denne delen skal Universitetet fremme forslag til nye satsinger i år 2005 og årene fremover som ikke kan finansieres med en samlet bevilgning tilsvarende 2004-budsjettet. Dette gjelder både engangstiltak og tiltak av mer permanent karakter. Departementet skriver i budsjettretningslinjene blant annet:

”Nye studietilbud vil i hovedsak måtte forventes å finansieres innenfor budsjettrammene. Dette kapitlet i institusjonenes budsjettforslag er derfor først og fremst ment å synliggjøre institusjonenes langsiktige satsinger og prioriteringer. Eventuelle forslag skal være i samsvar med institusjonens særskilte forutsetninger og strategier, virksomhetsplan og de mål som er fastsatt. Forslagene skal føres opp i prioritert rekkefølge, med tilhørende begrunnelse og kostnadsoverslag. Videre bør eventuelle forslag ses i sammenheng med sentrale politiske mål knyttet til Kvalitetsreformen”

Tabellvedlegg

I henhold til retningslinjene fra departementet skal budsjettdokumentet inneholde en rekke tabeller med studenttall, regnskapsdata, personalstatistikk, etc. I hovedsak skal slike data først rapporteres til Databasen for høgre utdanning
 (DBH) etter bestemte spesifikasjoner (frist 15. februar). Der blir de i større eller mindre grad bearbeidet før vi igjen kan hente dem ut fra databasen og legge dem ved budsjettdokumentet. Departementet benytter data i DBH til å sammenlikne resultater og aktiviteter ved de ulike universitetene og høgskolene. 

Flere av disse tabellene er ennå ikke ferdig kvalitetssikret. Derfor er ikke alle tabellene i endelig versjon i det vedlagte utkastet til budsjettdokument. Det er også enkelte av tabellene som ikke er lagt ved, fordi det har tatt lengre tid enn ventet å tilrettelegge dataene. På enkelte punkter mangler tekst i dokumentet. Noe av dette er tekst og opplysninger som hentes fra styresaken om årsregnskapet. Dette er markert med «tekst mangler». Universitetsdirektøren sikter mot å legge dette fram for Styret i møtet. Av tidsmessige årsaker gjenstår noe språklig og redigeringsmessig bearbeiding av teksten i dokumentet. 

Innstilling til vedtak:

Med utgangspunkt i vedlagte utkast og de merknader som fremkom under styrebehandlingen, bes universitetsdirektøren ferdigstille budsjettdokumentet for 2003–2005.
Tromsø, 12.02.2004

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 1

� Databasen for høgere utdanning er tilgjengelig for alle med internettilgang. Adressen er http://www.nsd.uib.no/dbhvev/ og nåes også fra universitetets hjemmeside på Internett.

